Y tek kꞌaxnek chic cꞌa wakiꞌ kꞌij,
ri Jesús xeruchaꞌ ri Pedro,
y chukaꞌ ri Jacobo y ri Juan ri cachꞌalal quiꞌ,
riche (rixin) chi xerucꞌuaj chi ye oxiꞌ cꞌa pa ruwiꞌ jun nimajuyuꞌ.
Ri Jesús xjalatej cꞌa ruwachbel chiquiwech ri ye oxiꞌ rudiscípulos.
Xuben cꞌa achiꞌel tek nitzꞌitzꞌan ri kꞌij.
Y ri rutziak can sek xuben achiꞌel ri sakil.
Can sibilaj cꞌa rusakil xuben.
Y xebecꞌulun cꞌa pe ri Moisés y ri Elías,
y xquichop cꞌa tzij riqꞌui ri Jesús.
Y yacꞌariꞌ tek ri Pedro xubij apo chare ri Jesús:
Ajaf,
xchaꞌ chare.
Xa utz kabanon chi yojcꞌo waweꞌ.
Wi nawajoꞌ,
tikabanaꞌ oxiꞌ tak caꞌaj.
Jun awuche (awixin) riyit,
jun riche (rixin) ri Moisés,
y queriꞌ chukaꞌ jun chic riche (rixin) ri Elías,
xchaꞌ chare ri Jesús.
Tek ri Pedro can cꞌa nichꞌo na apo riqꞌui ri Jesús,
yacꞌariꞌ tek cꞌo jun sutzꞌ sibilaj sek ri xka pe pa quiwiꞌ y xerucuch.
Y chupan cꞌa ri sutzꞌ riꞌ cꞌo jun chꞌabel xquicꞌaxaj ri xubij:
Yareꞌ ri Nucꞌajol y can sibilaj nwajoꞌ y nucukuban nucꞌuꞌx riqꞌui.
Can ya cꞌa Riyaꞌ tiwacꞌaxaj,
xchaꞌ ri chꞌabel riꞌ.
Y tek ri ye oxiꞌ discípulos xquicꞌaxaj ri chꞌabel riꞌ,
xexuqueꞌ xemajeꞌ ka.
Y sibilaj cꞌa xquixibij quiꞌ.
Y ri Jesús xjel cꞌa apo quiqꞌui ri rudiscípulos,
xeruchop ka riqꞌui rukꞌaꞌ y xubij cꞌa chique:
Quixyacatej cꞌa y ma tixibij ta iwiꞌ,
xchaꞌ ri Jesús chique.
Tek ri discípulos xquijek anej ri runakꞌ quiwech,
majun chic cꞌa ri xquitzꞌet,
xa can ruyon chic ri Jesús cꞌo ca.
Y tek riyeꞌ ye xulan cꞌa pe chuwech ri juyuꞌ,
ri Jesús xuchilabej chique ri rudiscípulos,
y xubij:
Majun achoj chare tibij wi ri xitzꞌet.
Riyix utz nitzijoj,
cꞌa ya tek riyin ri Cꞌajolaxel ri xinalex chicojol yin cꞌastajnek chic pe chiquicojol ri caminakiꞌ,
xchaꞌ chique.
Ri discípulos riꞌ can yacꞌariꞌ tek xquibij chare ri Jesús:
Riyoj ketaman chi yit cꞌa riyit ri Cristo ri yit takon pe ruma ri Dios.
¿Y achique cꞌa ruma tek ri aj tzꞌibaꞌ niquibij chi nabey cꞌo chi nipe ri Elías,
cꞌacꞌariꞌ nipe ri Cristo?
xechaꞌ.
Y ri Jesús xubij cꞌa chique:
Can kitzij wi chi ri Elías nipe nabey y nuben cꞌa ruchojmil ronojel ri rajawaxic chi nichojmirisex.
Yacꞌa riyin nbij cꞌa chiwe chi ri Elías riꞌ xpe yan y ma xquetamaj ta el ruwech.
Xa sibilaj cꞌa pokon xquiben el chare.
Can achique ri xcajoꞌ xquiben el chare,
can queriꞌ wi xquiben.
Y can queriꞌ chukaꞌ riyin ri Cꞌajolaxel ri xinalex chicojol,
yecꞌo ri xquebano chuwe chi xtinkꞌaxaj tijoj pokonal,
xchaꞌ ri Jesús.
Y cꞌacꞌariꞌ tek ri discípulos xkꞌax chiquiwech chi ri Jesús chrij ri Juan ri Bautista xchꞌo wi.